Kyk wie is (weer) op Booker-kortlys | Netwerk24
Twee vorige wenners van die Booker-fiksieprys, Margaret Atwood en Salman Rushdie, is weer vanjaar op die kortlys van dié gesogte prys.
Boonop is die Nigeriese skrywer Chigozie Obioma vir die tweede keer vir sy tweede roman benoem.
Die lys is Dinsdag deur Peter Florence, paneelvoorsitter, in Londen aangekondig.
Volgens Florence loop al hierdie boeke oor van die lewe “met ’n diep en feestelike menslikheid”.
Margaret Atwood met The Testaments (Chatto & Windus)
Lucy Ellmann met Ducks, Newburyport (Galley Beggar Press)
Bernardine Evaristo met Girl, Woman, Other (Hamish Hamilton)
Chigozie Obioma met An Orchestra of Minorities (Little Brown)
Salman Rushdie met Quichotte (Jonathan Cape)
Elif Shafak met 10 Minutes 38 Seconds in This Strange World (Viking)
Die kortlys is saamgestel uit 151 boeke wat voorgelê is.
Die boeke op die kortlys werp lig op verskillende wêrelde, van die distopiese ligging van Gilead, die monoloog van ’n tuisteskepper in Ohio en die tragikomiese verhaal van ’n reisende verkoopsman in Amerika.
“Die goue draad is ons bewondering jeens die buitengewone ambisie waarvan hierdie boeke spreek,” het Florence gesê. “Daar is ’n oorvloed humor, politieke en kulturele betrekkinge en ’n verbysterende skoonheid van taal. Enigiemand wat hierdie ses boeke lees, sal verryk word.”
Die wenner word op 14 Oktober aangewys.
Meer oor: Salman Rushdie | Letterkunde | Boeke | Fiksie | Skrywers